- ઓપરેશન ગ્રીન, નેશનલ બમ્બુ મિશન, ઈ-નામ બજાર જેવી યોજના નવી દિલ્હી, તા. 1 ફેબ્રુઆરી 2018 ગુરુવાર સંસદમાં નાણામંત્રી અરૂણ જેટલીએ 2018-19નાં બજેટની જાહેરાત કરી દીધી છે. બજેટમાં તેમણે કહ્યું હતું કે 2022 સુધીમાં ખેડૂતોની આવકને બમણી કરવામાં આવશે અને તે માટે સરકાર પૂરુ ધ્યાન આપશે. ખેડૂતોની આર્થિક પ્રવૃત્તિઓ વધે તે માટે કૃષિ સંપતિ યોજના બહાર પાડવામાં આવી છે. ખેડૂતોને મળી રહેલી લોન માટે લગભગ 11 લાખ કરોડની ફાળવણી કરવામાં આવી છે. 'નેશનલ બમ્બૂ યોજના'ની સાથે સાથે સમગ્ર દેશમાં લગભગ 42 મેગા ફૂડ પાર્ક બનાવવામાં આવશે. પશુપાલકોને કિસાન ક્રેડિટ કાર્ડ પણ આપવામાં આવશે. 'ઓપરેશન ગ્રીન' ખેડૂતો માટે સરકારે કુલ 200 કરોડ રૂપિયા ફાળવ્યા છે. પાકની એગ્રી પ્રોસેસિંગ માટે સરકારે રૂ. 1400 કરોડ ફાળવ્યા છે. બટાકા, ટામેટા અને ડુંગળી માટે ઓપરેશન ગ્રીન ચલાવવામાં આવ્યુ છે. આ માટે સરકારે 500 કરોડ રૂપિયા ફાળવ્યા છે. સરકાર સમગ્ર દેશમાં 42 મેગા ફૂડ પાર્ક બનાવશે. જેના કારણે ખેડૂતોની આર્થિક સ્થિતિમાં સુધારો થશે. ખેડૂતો માટે બનશે 'ઈ-નામ' બજાર નવા બજેટમાં નવા ગ્રામ્ય બજારને ઈ-નામ બનાવવાનો પ્રસ્તાવ છે. આ બજાર ખેડૂતો માટે 2 હજાર કરોડની કિંમતથી દેશભરમાં વિકસાવવામાં આવે છે. નાણામંત્રીએ જણાવ્યું હતું કે અનાજના ઉત્પાદનમાં 217.5 ટન વધારો થયો છે અને ખેડૂતોના ખરીફ પાકનું સમથર્ન મૂલ્ય ઉત્પાદન ખર્ચથી દોઢ ગણો વધારો થયો છે. 'નેશનલ બમ્બૂ મિશન' માટે 1290 કરોડ આ યોજનામાં વાંસના ઝાડને બીજા વૃક્ષની શ્રેણીમાંથી અલગ રાખવામાં આવશે. ઉત્તર-પૂર્વ ભારતને આ યોજના લાભદાયી નીવડશે. વાંસને વન પ્રદેશથી અલગ કરવામાં આવશે. આ યોજના થકી સરકાર વાંસના ઝાડના બગીચા બનાવશે. જેથી તેને કાપીને ખેડૂતો વેચીને પૈસા કમાઈ શકશે. આ મિશન માટે સરકારે 1290 કરોડનું બજેટ ફાળવયું છે.